AOT ชุ่ยสุดๆ ปล่อยผู้โดยสารไม่เช็คอินเข้าเกตหน้าตาเฉย
AOT ชุ่ยสุดๆ ปล่อยผู้โดยสารไม่เช็คอินเข้าเกตหน้าตาเฉย
3 ต.ค. 2558

ผู้สื่อข่าวรายงานว่า เมื่อเวลาประมาณ 06.40 น. เมื่อวันที่ 3 ต.ค. มีผู้โดยสารกลุ่มหนึ่ง ถูกตรวจสอบพบไม่มีบัตรที่นั่งโดยสาร หรือ Boarding Pass ขณะกำลังเดินออกสู่ทางออกขึ้นเครื่อง หมายเลข 76 ท่าอากาศยานนานาชาติดอนเมือง
ซึ่งจากการตรวจสอบ พบว่า ผู้โดยสารกลุ่มดังกล่าวเป็นผู้โดยสารของสายการบินนกแอร์ เที่ยวบิน DD8327 เส้นทาง ดอนเมือง-เชียงใหม่ โดยมีกำหนดการเดินทางออกจากสนามบินต้นทาง เวลา 07.00 น.
ทั้งนี้ สืบเนื่องจากผู้โดยสารกลุ่มดังกล่าวได้ทำการเช็คอินบัตรที่นั่งฯผ่านระบบออนไลน์ของเว็บไซต์สายการบินนกแอร์ โดยทำการเช็คอินทั้งเที่ยวบินขาไปและขากลับ ส่งผลให้การเช็คอินในเที่ยวขาออกจากดอนเมืองไม่ได้ถูกดำเนินการ มีแค่การเช็คอินสำหรับเที่ยวขากลับ เนื่องจากระบบดังกล่าวสามารถออกบัตรที่นั่งฯ ได้เพียง 1 เที่ยวบินต่อการเช็คอิน 1 ครั้ง 
อย่างไรก็ตาม ผู้โดยสารกลุ่มดังกล่าว เดินผ่านจุดตรวจความปลอดภัยของสนามบินโดยใช้บัตรประชาชนคู่กับบัตรที่นั่งฯของเที่ยวบินขากลับ โดยไม่ถูกท้วงติงจากเจ้าหน้าที่แต่อย่างใด ซึ่งภายหลังสืบทราบว่า ทางบริษัท ท่าอากาศยานไทย จำกัด (มหาชน) หรือ AOT ได้ว่าจ้างให้บริษัท พลังร่วม จำกัด เป็นผู้ดำเนินการด้านการตรวจสอบความปลอดภัยดังกล่าว
โดยภายหลัง มีรายงานว่า ผู้โดยสารกลุ่มดังกล่าวได้ถูกปฏิเสธการขึ้นเครื่องในเที่ยวบินที่จองไว้ และต้องทำการซื้อบัตรโดยสารใบใหม่เพื่อเดินทางไปยังปลายทาง ในเที่ยวบินถัดไปของสายการบินนกแอร์
จากเรื่องที่เกิดขึ้น สะท้อนให้เห็นถึงมาตรฐานการรักษาความปลอดภัยภายในและบริเวณท่าอากาศยาน รวมไปถึงมาตรฐานด้านการบิน อีกทั้งทำให้เกิดเสียงวิพากษ์วิจารณ์เกี่ยวกับกรณีกรมการบินพลเรือนระหว่างประเทศ หรือ ICAO ออกใบเหลืองให้กับสายการบินสัญชาติไทยก่อนหน้านี้
นอกจากนี้ จากการสอบถามเพิ่มเติมยังพบว่า ปัญหาดังกล่าวได้เกิดขี้นบ่อยครั้งที่ท่าอากาศยานดอนเมือง และยังมีปัญหาคล้ายคลึงเกิดขึ้นบ่อยครั้งเช่นกัน อาทิ ผู้โดยสารที่เดินทางด้วยกันและใช้นามสกุลเดียวกัน แต่ถือบัตรที่นั่งฯสลับกัน ซึ่งบ่อยครั้งเป็นกรณีที่ผู้โดยสารเพศหญิงหรือเพศชายถือบัตรที่นั่งฯของคู่ตนเอง โดยทางเจ้าหน้าที่ก็ไม่ได้ทำการตรวจเช็คอย่างละเอียดถี่ถ้วน เพียงแค่ดูนามสกุลบนบัตรที่นั่งฯว่า ตรงตามบัตรประชาชนหรือเปล่า